Elisabeth Arnold (RV), 1998-12-02:
For ca. 6 år siden etablerede den daværende undervisningsminister, hr. Bertel Haarder, et evalueringsinstitut for de videregående uddannelser.
Det blev mødt med en del skepsis og en del ængstelse fra universitetsverdenen, for nu skulle man altså have en eller anden politibetjent eller en eller anden overstatslig eller overinstitutionel censor til at sidde og vurdere de forskellige institutter og de forskellige undervisningsformer.
Men jeg tror, erfaringerne har været gode, og at man må konstatere, at det i virkeligheden er den slags institutter, som dækker hele undervisningsområdet, man bør have.
Vi lever i en tid, hvor der er mange internationale evalueringer, og hvor mange internationale organisationer bedømmer forskellige landes uddannelses- og andre politikker tværgående og siger: I det land er stadet sådan, og i det land er stadet sådan.
internt i Danmark om, hvorvidt vores forskellige uddannelsesformer og forskellige uddannelseslinjer nu også kan leve op til et eller andet internationalt sammenligningsniveau, hvilket vi gerne vil kunne bryste os af.
Regeringen har fornuftigvis en målsætning om, at Danmark skal være foregangsland også på uddannelsesområdet, og den målsætning støtter Det Radikale Venstre varmt.
Derfor skal vi selvfølgelig kaste os ud i disse internationale evalueringer og tage de tæv og den kritik, der måtte følge med.
Men et af aspekterne af det er jo, at vi har en fornuftig selvevaluering, som siger, at vi skal være forberedte på, at vi kan få denne kritik eller denne dårlige evaluering fra udlandet.
Og derfor skal vi være klar over, at vi skal ruste os på forhånd og sørge for selv at have hånd i hanke med, hvordan vores eget uddannelsessystem fungerer.
Man kan i virkeligheden sige, at Danmarks Evalueringsinstitut er et svar på de internationale evalueringer: Vi må selv gøre et hjemmearbejde og sørge for, at vi har nogenlunde hånd i hanke med, hvordan udviklingen er i de forskellige uddannelser herhjemme.
Jeg synes især, man må lægge mærke til evalueringer på tværs i uddannelsessystemet, f.eks. gående på: Hvordan går det med enkelte fag i hele uddannelsessystemet?
Hvordan er sådan noget som f.eks. specialundervisningen placeret, og hvordan klarer den sig? Opfylder den de behov, som man må forvente at de pågældende elevgrupper har? Og hvordan er f.eks. bestemte uddannelser på tværs i systemet?
Hvordan er de placeret, og hvordan klarer de sig?
Også på langs.
Og især: Hvordan er sammenhængen mellem de forskellige niveauer i undervisningen?
Er det nemt at gå fra den ene del af uddannelsessystemet til den anden?
Er der en god meritoverførsel f.eks.?
Det er sådan noget, som jeg synes ville være utrolig godt at få nogle håndfaste evalueringer af, som man kan bruge som udgangspunkt for ny lovgivning eller for justeringer af systemet i øvrigt.
Som sagt forventer Det Radikale Venstre, at Evalueringsinstituttet bliver en succes, men vi er selvfølgelig også klar over, at der er begrænsninger for det, som Evalueringsinstituttet kan foretage sig.
Flere andre ordførere har nævnt, at der er andre ministeriers områder, hvor der ligger uddannelser, som man også kunne tænke sig at få med, og det ønske deler vi faktisk fra Det Radikale Venstres side.
Men man kan ikke starte med det hele, og vi synes derfor, det er fornuftigt at starte med det, der ligger inden for Undervisningsministeriets område, og tage fat i dét, for der er såmænd rigeligt at gabe over i første omfang.
Så kan man måske senere inddrage andre ministeriers områder, det ville vi synes var naturligt.
Der er jo ingen grund til, at man ikke også skal evaluere undervisningen, som ligger i andre ministeriers områder, bare fordi det er en anden politisk chef, der er for det pågældende område.
De pågældende uddannelser skal selvfølgelig også bedømmes på en eller anden måde og gøres til genstand for analyse. Der er en bemærkning om de frie skoler og deres situation i forbindelse med evalueringen.
Vi har selvfølgelig forståelse for de frie skolers og private grundskolers og andre frie institutioners ønske om ikke at blive tvunget ind i en evaluering.
Det mener vi heller ikke er rimeligt at gøre.
På den anden side er det jo rigtigt, som et par tidligere ordførere har sagt, at de frie skolers kundekreds selvfølgelig vil være meget opmærksom på, at de frie skoler også underkaster sig en eller anden form for bedømmelse.
Hvis de ikke gør det, kan man jo måske med rette stille spørgsmålet: Hvad har I at frygte?
Naturligvis skal I også kunne bedømmes ligesom alle andre uddannelsesinstitutioner.
Det vil de pågældende forældre, de pågældende kunder og elever selvfølgelig være maksimalt opmærksomme på.
Derfor forventer vi, ligesom der står i bemærkningerne til lovforslaget, at de frie grundskoler selvfølgelig vil ønske også at blive evalueret på lige fod med de almindelige grundskoler i uddannelsessystemet.
Der har også på samme måde været debat om, hvorvidt ministeren kan påbyde institutioner at følge op på en evaluering.
Der er nogle kompetencestridigheder her og en måske lidt forsigtig holdning fra nogle af institutionerne, men vi er fra radikal side af den faste overbevisning, at hvis man får en negativ evaluering, vil man selvfølgelig med det samme vende blikket indad og sige: Hvad kan vi gøre for at gøre det her bedre? Det vil selvfølgelig gælde hele
faggrupper på tværs af systemet, men det vil også gælde enkelte institutioner, som måske får en generelt mindre positiv evaluering; det vil være i deres egen interesse at reagere på den evaluering, der er kommet
Vi ser fra Det Radikale Venstres side frem til et positivt og konstruktivt udvalgsarbejde og vil støtte forslaget.